Хафез
Сърцето ми докрай, любима…

Превод от персийски (фарси): Йордан Милев, 1969

chitanka.info

Сърцето ми докрай, любима, по теб от мъка изгоря.

Гореше в огън тази къща. И тя от него изгоря.

От непрогледната раздяла, от твоята далечина —

и моята душа смутена, и мойто тяло изгоря.

Свещта среднощна на сърцето, свещта среднощна на скръбта

като априлска пеперуда от слънцето ти изгоря.

От пости или от молитви строши се моята душа

и моя черен дроб без вино като лале там изгоря.

Не беше ти за мене чужда. И чужда не си и до днес.

Но чужди щом ме съжалиха, в мен сякаш нещо изгоря.

О, моите дервишки дрехи взе виното на Харабат,

а къщата на моя разум сред механата изгоря.

Хафез, но стига вече думи! Пийни за малко, че свещта,

догдето през нощта ми шепна, край нас безмълвно изгоря.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.